**Referat af Bestyrelsesmøde den 30-11-2022**

Afholdt på Smålandshavet kl. 15-17

Tilstede: Kurt, Ole, Troels, Henrik, Henning, Kent, Benny og John

Afbud: ingen

**Dagsorden:**

1. Status på arbejdet til dags dato.
2. Økonomi.
3. Samarbejde mellem Niras og Holbøll, herunder ønsker om ekstrabetaling.
4. Opkrævning af kontingent til Digelauget.
5. Skot ved Bageren, Ved Broen.
6. Ændringer i projektet ved Sejlklubben
7. Beboerklager over digehøjde/bredde
8. Færdsel på digerne
9. Orienteringsmøde med beboerne langs kanalen.
10. Eventuelt.

**Ad. 1. Status på arbejdet.**

Der er stadig god fremdrift i projektet. Holbøll har været heldig med vejret og således er vi foran tidsplanerne. Der er enkelte steder hvor diget skal tilpasses og hvor der er mindre forsinkelser i arbejdet.

Færdiggørelsen af stranddiget yderst ved Strandvejen 24-31 er lidt forsinket, da stenene skal lægges meget præcist for at sikre styrken i diget. Opbygningen af jorddiget lang med stranden færdiggøres over de næste uger. Herefter er der kun sandopfyldningen langs stranden tilbage. Arbejdet langs stranden forventes færdigt i januar. Betonmuren ved Vivaldi og bagom Vinterbaderne og op til broen støbes indenfor de næste to uger.

Jorddiget fra Redtzholmvej til Sejlklubben er stort set færdigt. Enkelte steder er diget lidt for bredt. Der skal tages lidt af diget på disse steder samt ændres lidt på en overkørsel. Der arbejdes med løsningerne sammen med beboerne og Holbøll. Trævæggen ved Enø Kystvej 119 og 121 er forsinket pga. udfordringer med ledninger og sten i undergrunden. Se mere nedenfor.

**Ad. 2 Økonomi**

Vi har betalt to aconto regninger fra Holbøll og modtaget den tredje. Totalt ca. 11. mio. kr. Herudover er der modtaget regninger på ca. 500.000 kr. på aftalte ekstra arbejder. Formanden og kasserer deltager i byggemøderne hver 14 dag samt gennemgår og godkender de fremsendte regninger i detaljer. Af de ca. 11,5 mio. kr. er ca. 9 mio. kr. godkendt og betalt.

Der forventes nogle krav om ekstrabetalinger fra både vores rådgiver Niras og Holbøll på omkostninger der ligger udover rådgiveraftalen og projektdokumentet. Vi forventer ikke store og problematiske krav. Se mere under pkt. 3. nedenfor.

Der trækkes løbende på vores byggelån i Kommunekredit. Det forventes, at alle regninger modtages kort efter færdiggørelsen af arbejdet i april 2023. Herefter skal alt godkendes og betales. Den endelige økonomi på projektet kendes derfor først til efteråret 2023. Herefter optages det endelige 25 årige realkreditlån forsat i Kommunekredit. Renteudviklingen betyder, at vi kan forvente en højere rente og dermed højere afdrag end forventet i forberedelsesfasen, hvor estimatet var ud fra 0 %.

**Ad. 3. Samarbejde mellem Niras og Holbøll**

Holbøll er en god og fleksibel samarbejdspartner, men det er ikke altid de er enige med Niras, som er vores rådgiver i projektet. De gange de har lavet fejl i dige opbygningen, rettes der.

Ligeledes har de forbedret deres kvalitets dokumentation til Niras. Der kan måske forventes krav om ekstra betaling fra Holbøll på bl.a. olie-omkostning. Aftalte ekstra arbejder ved opsætningen af træ-spuns væggene bl.a. ved Enø Kystvej samt de ændringer, der er aftalt ved Sejlklubbens inderhavn bliver også afregnet som ekstraarbejde.

**Ad. 4. Opkrævning af kontingent til Digelauget**

Opkrævning af kontingent til Digelauget sker via Ejendomskatte opkrævningen udsendt af Næstved Kommune. I februar 2022 var beløbet 75 kr for alle, og det var jo til at leve med.

Digelaugets kasserer og formand har indstillet til bestyrelsen at kontingentet for 2023 nu sættes til 1.200 kr. pr. anpart. Som eksempel så vil betalingerne for de fleste være:

For medlemmer i området under kote 2,5 og som er pålagt 2,5 part så er beløbet 3000 kr. i 2023.

For medlemmer beliggende over kote 2,5 så er beløbet 600 kr for 2023.

Der udover er der andre tillagte parter som de enkelte medlemmer skulle være oplyst om tidligere, men bestyrelsen svarer gerne på spørgsmål.

Stigningen i den tidligere estimerede pris på 2500 kr/ år skyldes dels den forventede stigning i rentesatsen på realkreditlånet samt at Digelauget skal opbygge en kapital til vedligehold at diget. Vi kan forvente ekstra opfyldning af sand langs stranden ved kraftige storme. Det kan betyde større omkostninger end det normale vedligehold på det øvrige dige. Den årlige betaling vil fra forventelig 2024 blive fastsat på årets generalforsamling.

Der var lidt debat om forventningerne til den fremtidige økonomi for Digelauget. De partspriser der tidligere er udmeldt, var beregnet ud fra en rentesats på 0%. Vi kender ikke den endelige rentesats for fremtidens realkreditlån – og ej heller hvordan vejret vil påvirke vedligeholdelsesbehovet på diget. Bestyrelsen bakkede derfor op om den foreslåede kontingentstigning. Kontingentet og dermed de årlige opkrævninger kan justeres på Digelaugets Generalforsamlinger.

**Ad. 5. Skot ved Bageren**

Skot ved bageren skal ifølge den godkendte projektbeskrivelse udføre i Azobe træ og skottet opsættes hvert år i oktober og nedtages i april. Digelauget har foreslået at skottet udføres i trælignende aluminium – Wintec løsningen, men vi har ikke fået deres afgørelse trods flere rykkere. Der rykkes løbende.

**Ad. 6. Ændringer i projektet ved Sejlklubben og Fiskerlejet**

Der er i samarbejde med de involverede parter aftalt nogle konkrete ændringer eller tilpasninger af højvandsmuren i området ved sejlklubben frem til Stejlepladsen. Ændringerne betyder blandt andet at højvandsmuren rettes op og der laves et ekstra skot ved stejlepladsen. Et eksisterende skur flyttes for at gøre plads til vejføringen. Denne flytning betales af ejeren af skuret.

**Ad. 7. Beboerhenvendelse/klager**

Der er beboerklager over dige højden ved Redtzholm og ved Enø Kystvej udfor Gerbredgårdsvej. Målinger har vist at højden er 5-10 cm. for høj enkelte steder, men diget sætter sig også lidt over tid.

De tidligere visualiseringstegninger gav udtryk for at diget så lavere ud end de faktisk skal være. Der har været en god dialog med beboerne om problematikken. Diget tilpasses således, at det har den rigtige højde og bredde.

Fjordhusene har ønsket at en overgang ud mod Strømmene sløjfes. Der foretages de mindre ændringer i dialog med beboerne.

**Ad. 8. Færdsel på digerne**

I projektbeskrivelsen fremgår det at færdsel på digerne ikke er tilladt.

Der er steder med indblik til husene langs diget der giver problemer. Andre steder er forbuddet på grund af at færdsel på diget vil slide unødigt på diget og dermed øge vedligeholdelsesomkostningerne.

Kan færdsel f.eks. på Stranddiget langs med ”fluepapiret” tillades? Der har altid været en naturlig trafik på toppen af klitten tidligere. Uanset hvordan vi forbyder eller tillader trafik på diget vil det være en udfordring. Tilladelse til trafik på diget skal under alle omstændigheder begrænses til gående trafik. Forbud skal synliggøres med skilte og eventuelle forhindringer. Desværre er der personer som overtræder påbud og henstillinger uanset hvordan det skiltes. Beboerne langs og tæt på diget vil mange steder være generet af trafik på diget og indkig til deres haver og terrasser.

Bestyrelsen vil i tæt dialog med beboerne i områderne finde løsninger på hvordan vi kan sikre at påbud overholdes og hvordan eventuel trafik på dele af diget kan tillades.

**Ad. 9. Orienteringsmøde med beboerne langs kanalen.**

Arbejdet langs kanalen forventes igangsat i januar 2023. Arbejdet skal koordineres med Næstved Kommune (Vej og Park) som samtidig skal lave vedligeholdelsesarbejde på kloak og dræn langs kanalen.

Digelauget inviterer til et orienteringsmøde i december, når tidsplan og omfang af arbejdet kendes nærmere

**Ad. 10. Eventuelt**

Der var ikke yderligere under eventuel. Næste møde blev aftalt til sidst i januar/begyndelsen af februar.

Referat udsendt til godkendelse den 03-12-2022

John Kryger